English: Well, I agree with you completely there, Mike, and with apps in particular - if I haven't got a pair of these with me, then I may as well not have an app at all. I have to say, it's almost six years, actually, since I did a short debate on a very similar issue, and at the end of this, I really would like to hear from the Deputy Minister what she thinks has changed, particularly on that first ask from Rhun ap Iorwerth about what our Government can do within its powers to mitigate decisions by some large organisations to stop communicating with customers by post, or, as Mike alluded to, actually charging customers for the privilege of receiving mail. Receiving your bills, statements and necessary information, basically, via the mail, allowing paper applications for various services rather than using the web - . Of course, this may be a matter of simple preference for some people, but for a surprisingly large number of people it's no choice at all, and for that they should not be penalised. It's the position of the 'Keep Me Posted' campaign - it's a UK-wide campaign - which has been working to highlight this discrimination since August 2013. And, actually, I'd just like to place on record my thanks to them for keeping me updated on this issue. Since 2013, the number of adults in the UK with no access to the internet has actually fallen from 9 million people to just over 5 million people and, in Wales, apparently, almost 90 per cent of adults now say they have used the internet over the course of the year. Of course, that doesn't mean they have their own computer, but it looks like a surge, doesn't it? Suddenly it looks like we're a virtually, computer savvy nation. I do wonder how much of that survey was done on the internet, because the number of adults in the UK who admit to not having enough knowledge of the internet to use it confidently - a different question - remains at a very stubborn 16 million. So, even though more people are going on the internet, it doesn't mean that they're feeling very safe using it. The fact that that figure has not changed in six years speaks volumes, I think. The Office for National Statistics says that more older people are using the internet. Perhaps that's because a number of us have moved from one statistical age category to another, taking our youthful skills with us. Yet the number of over-75s who use the internet has hardly changed at all, and, if my own family experience is anything to go by, dementia can quickly rob you of any IT skills you did have, even in its early stages. Only this week, I spoke to representatives of Lloyds Bank, which is closing its branch in Mumbles in May - yes, one of the many, Rhun. Sixty per cent of their customers are over 55. That's quite a high amount. A lot of them will be eligible for a free bus pass to get to the branch in the city centre, and of course they've got to go online to get those bus passes. So, some of them, yes, have caved in and they've gone for internet banking, but 22 per cent - that's almost a quarter - of all that branch's customers are over 75. So, these are the people who are targeted by scammers. And, of course, banks don't tend to use e-mail for their customers, but you try telling that to a much older person who's either new to online banking or losing their computer savvy. Two per cent of fraud in this country takes place via the post; 70 per cent of it takes place online. So, we're not just talking about a service for those who have no option but to use paper, but we are talking about those who are safe and confident to use online services. I genuinely think that, for some people, trusting the postman is still far preferable to trusting your password. Even when people have internet access, they may prefer paper - I'm one of them, actually. Between 39 per cent and 42 per cent of people admit that they often forget to check their statements online, find it easier to keep track of their finances if they have stuff in print, and fear missing payments if they rely solely on online information. So, people have higher levels of debt if they conduct their financial affairs solely online. Due diligence rules mean that people are experiencing difficulties proving their identity. Some financial institutions and even Government departments insist on original statements. Well, sometimes you don't have an original statement. We'll also have problems with a lack of a paper trail if you're exercising a power of attorney or identifying the assets in the estate of a deceased - and I've got personal experience of this. No password? No access. You may not even know these accounts exist. One final consideration, and this is for small businesses: even if they have good broadband - and you mentioned this, actually, Mike - if they're conducting their financial affairs online, they may still be employing people with support needs, and sometimes that kit still doesn't mean that people feel confident using the internet. In Canada, just to finish, telecom firms must exempt the over-65s, disabled people and those without a home broadband connection from being denied postal communication. The French can insist upon free paper bills. In Spain, they can receive all their bills through the post at no cost, unless they're specifically requested by e-mail, and no charge is imposed for those who already receive or switch to paper billing. I appreciate that not all the levers sit here, but the Assembly - I just want to finish with this, Dirprwy Lywydd - is proud of its rights-based laws and the Government has introduced its economic contract with social purpose at its core. So, how about making the preference for paper part of that contract? Thank you.
Welsh: Wel, rwy'n cytuno'n llwyr â chi, Mike, a chydag apiau yn arbennig - os nad oes gennyf bâr o'r rhain gyda mi, waeth i mi beidio â bod ag ap o gwbl. Mae'n rhaid i mi ddweud, mae bron i chwe blynedd mewn gwirionedd ers i mi gyflwyno dadl fer ar fater tebyg iawn, ac ar ddiwedd hyn, hoffwn glywed gan y Dirprwy Weinidog beth sydd wedi newid yn ei barn hi, yn enwedig ar gwestiwn cyntaf Rhun ap Iorwerth ynglŷn â'r hyn y gall ein Llywodraeth ei wneud o fewn ei phwerau i liniaru penderfyniadau gan rai sefydliadau mawr i roi'r gorau i gyfathrebu â chwsmeriaid drwy'r post, neu godi tâl ar gwsmeriaid, fel y soniodd Mike, am y fraint o dderbyn eu post. Mae cael eich biliau, eich datganiadau a gwybodaeth angenrheidiol yn y bôn, drwy'r post, gan ganiatáu ceisiadau papur ar gyfer gwahanol wasanaethau yn hytrach na defnyddio'r we - . Wrth gwrs, gallai fod hyn yn fater syml o ddewis i rai pobl, ond i nifer ryfeddol o fawr o bobl nid yw'n ddewis o gwbl, ac ni ddylid eu cosbi am hynny. Dyna yw safbwynt yr ymgyrch 'Keep Me Posted' - mae'n ymgyrch ledled y DU - sydd wedi bod yn gweithio i dynnu sylw at y gwahaniaethu hwn ers mis Awst 2013. A hoffwn gofnodi fy niolch iddynt am ddal ati i roi'r wybodaeth ddiweddaraf i mi am y mater. Ers 2013, mae nifer yr oedolion yn y DU sydd heb fynediad at y rhyngrwyd wedi gostwng o 9 miliwn o bobl i ychydig dros 5 miliwn o bobl ac yng Nghymru, mae'n debyg, mae bron i 90 y cant o oedolion bellach yn dweud eu bod wedi defnyddio'r rhyngrwyd yn ystod y flwyddyn. Wrth gwrs, nid yw hynny'n golygu bod ganddynt eu cyfrifiadur eu hunain, ond mae'n edrych fel ymchwydd, onid yw? Yn sydyn mae'n edrych yn debyg ein bod ni'n genedl sy'n gyfarwydd iawn â defnyddio'r cyfrifiadur. Rwy'n meddwl tybed faint o'r arolwg hwnnw a wnaethpwyd ar y rhyngrwyd, oherwydd mae nifer yr oedolion yn y DU sy'n cyfaddef nad oes ganddynt ddigon o wybodaeth am y rhyngrwyd i'w ddefnyddio'n hyderus - cwestiwn gwahanol - yn dal i fod yn ystyfnig o uchel ar 16 miliwn. Felly, er bod mwy o bobl yn mynd ar y rhyngrwyd, nid yw'n golygu eu bod yn teimlo'n ddiogel iawn yn ei ddefnyddio. Mae'r ffaith nad yw'r ffigur hwnnw wedi newid mewn chwe blynedd yn siarad cyfrolau, rwy'n credu. Mae'r Swyddfa Ystadegau Gwladol yn dweud bod mwy o bobl hŷn yn defnyddio'r rhyngrwyd. Efallai mai'r rheswm am hynny yw bod nifer ohonom wedi symud o un categori oedran ystadegol i'r llall, gan fynd â'n sgiliau ifanc gyda ni. Eto i gyd, nid yw nifer y bobl dros 75 oed sy'n defnyddio'r rhyngrwyd wedi newid fawr ddim o gwbl, ac os yw fy mhrofiad teuluol fy hun yn brawf o unrhyw beth, gall dementia eich amddifadu o unrhyw sgiliau TG a arferai fod gennych, hyd yn oed yn ei gamau cynnar. Yr wythnos hon, siaradais â chynrychiolwyr Lloyds Bank, sy'n cau eu cangen yn y Mwmbwls ym mis Mai - ie, un o'r llu, Rhun. Mae 60 y cant o'u cwsmeriaid dros 55 oed. Mae'n nifer eithaf uchel. Bydd llawer ohonynt yn gymwys i gael pàs bws am ddim i gyrraedd y gangen yng nghanol y ddinas, ac wrth gwrs mae'n rhaid iddynt fynd ar-lein i gael y pasys bws hynny. Felly, mae rhai ohonynt, do, wedi ildio ac wedi troi at fancio ar y rhyngrwyd, ond mae 22 y cant - sef bron chwarter - o holl gwsmeriaid y gangen honno dros 75 oed. Felly, dyma'r bobl sy'n cael eu targedu gan sgamwyr. Ac wrth gwrs, nid yw banciau'n tueddu i ddefnyddio e-bost ar gyfer eu cwsmeriaid, ond ceisiwch chi ddweud hynny wrth rywun llawer hŷn sydd naill ai'n newydd i fancio ar-lein neu'n colli eu gallu cyfrifiadurol. Mae dau y cant o'r holl dwyll yn y wlad hon yn digwydd drwy'r post; mae 70 y cant ohono'n digwydd ar-lein. Felly, nid sôn yn unig am wasanaeth i'r rhai sydd heb unrhyw ddewis ond defnyddio papur ydym ni, ond am y rhai sy'n ddiogel ac yn hyderus i ddefnyddio gwasanaethau ar-lein. Rwy'n credu'n ddiffuant, i rai pobl, fod ymddiried yn y postmon yn dal i fod yn llawer gwell nag ymddiried yn eich cyfrinair. Hyd yn oed pan fydd gan bobl fynediad at y rhyngrwyd, efallai y bydd yn well ganddynt bapur - rwy'n un ohonynt mewn gwirionedd. Mae rhwng 39 y cant a 42 y cant o bobl yn cyfaddef eu bod yn aml yn anghofio gwirio eu datganiadau ar-lein, yn ei chael hi'n haws cadw golwg ar eu sefyllfa ariannol os oes ganddynt bethau wedi'u hargraffu, ac yn ofni colli taliadau os ydynt yn dibynnu ar wybodaeth ar-lein yn unig. Felly, mae gan bobl lefelau uwch o ddyled os ydynt yn cyflawni eu materion ariannol ar-lein yn unig. Mae rheolau diwydrwydd dyladwy yn golygu bod pobl yn cael anawsterau wrth geisio profi pwy ydynt. Mae rhai sefydliadau ariannol a hyd yn oed adrannau'r Llywodraeth yn mynnu cael datganiadau gwreiddiol. Wel, weithiau ni fydd gennych ddatganiad gwreiddiol. Byddwn hefyd yn cael problemau gyda diffyg llwybr papur os ydych yn arfer atwrneiaeth neu'n nodi'r asedau yn ystâd rhywun ymadawedig - ac mae gennyf brofiad personol o hyn. Dim cyfrinair? Dim mynediad. Efallai nad ydych yn gwybod bod y cyfrifon hyn yn bodoli hyd yn oed. Un ystyriaeth derfynol, ac mae hyn ar gyfer busnesau bach: hyd yn oed os oes ganddynt fand eang da - ac fe sonioch chi am hyn mewn gwirionedd Mike - os ydynt yn cyflawni eu materion ariannol ar-lein, efallai y byddant yn dal i gyflogi pobl ag anghenion cymorth, ac weithiau, nid yw'r pecyn hwnnw'n golygu bod pobl yn teimlo'n hyderus yn defnyddio'r rhyngrwyd. Yng Nghanada, i orffen, rhaid i gwmnïau telathrebu eithrio rhai dros 65 oed, pobl anabl a rhai sydd heb gysylltiad band eang yn y cartref rhag cael eu hamddifadu o gyfathrebiadau drwy'r post. Gall y Ffrancwyr fynnu biliau papur am ddim. Yn Sbaen, gallant gael eu holl filiau drwy'r post am ddim, oni bai eu bod wedi cael cais penodol drwy e-bost, ac ni chodir tâl ar y rhai sydd eisoes yn derbyn neu'n newid i filiau papur. Rwy'n sylweddoli nad yw'r holl ddulliau yn ein dwylo ni yma, ond mae'r Cynulliad - rwyf am orffen gyda hyn, Ddirprwy Lywydd - yn falch o'i ddeddfau seiliedig ar hawliau ac mae'r Llywodraeth wedi cyflwyno'i chontract economaidd gyda diben cymdeithasol yn ganolog iddo. Felly, beth am sicrhau bod dewis papur yn rhan o'r contract hwnnw? Diolch.